**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.10.2022, ora 08.00 – 04.10.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.10.2022, ora 07.00**

**RÂURI**

**Debitele au fost în creștere** ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Crișul Negru, Crișul Alb, bazinele superioare ale Crasnei, Barcăului, Crișului Repede, cursurile inferioare ale Someșului, Begăi, Timișului și cursul mijlociu și inferior al Mureșului.

Pe râurile din bazinele hidrografice Arieș, Târnave, bazinele superioare și mijlocii ale Someșului, Begăi, Timișului, bazinele mijlocii și inferioare ale Crasnei, Barcăului, Crișului Repede, bazinul superior al Mureșului, debitele au fost în scădere și relativ staționare pe celelalte râuri.

Creșteri ușoare de niveluri și debite s-au înregistrat pe unele râuri mici din nordul, vestul și centrul țării ca urmare a precipitațiilor căzute în interval.

Debitele se situează în general la valori sub mediile multianuale lunare, cu coeficienți moduli cuprinși între 30-90% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraş, Nera, bazinul superior și mijlociu al Jiului, cursurile superioare ale Sucevei, Moldovei şi Trotuşului, cursul superior şi mijlociu al Bistriţei și unii afluenți din bazinele superioare ale Argeșului, Ialomiței și mai mici (sub 30% din mediile multianuale lunare) pe râurile din bazinele hidrografice: Tazlău, Râmnicu Sărat, Bârlad și Jijia.

În interval a fost emisă **o** **atenționare hidrologică pentru fenomene imediate**.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând cursurile inferioare ale Vișeului, Izei, Turului, Someșului, Mureșului, Begăi, Timișului, unde vor fi în creștere prin propagare și râurile din bazinele hidrografice: Crasna, Barcău, bazinele superioare și mijlocii ale Vișeului, Izei, Turului, Someșului, Mureșului, Begăi, Timișului și bazinele superioare ale Crișurilor, unde vor fi în scădere.

Sunt posibile creșteri de niveluri și debite pe unele râuri mici, mai ales din nordul, nord-vestul și centrul țării, ca urmare a precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 03-04.10.2022 **a fost**  **în creștere, având valoarea de 3900 m3/s**, sub media multianuală a lunii **octombrie (3850 m3/s).**

În aval de Porțile de Fier debitele au fost în creștere pe sectoarele Gruia-Calafat și Brăila-Tulcea și în scădere pe sectorul Bechet-Vadu Oii.

**Debitul la intrarea în ţară** (secţiunea Baziaş) **va fi** **în creștere (4300 m3/s).**

În aval de Porțile de Fier debitele vor fi în creștere pe sectorul Gruia-Corabia și Isaccea-Tulcea și în scădere pe sectorul Turnu Măgurele-Galați.

***Încetare Aplicare Plan de restricții și folosire a apei în perioadele deficitare pentru BH Dunăre 2021-2025 pe*** ***sectoarele*** ***Dăeni – Măcin– Grindu – Isaccea - braț Chilia – braț Tulcea – braț Sulina – braț Sf. Gheorghe, respectiv ridicarea fazei de atenționare /avertizare*** la folosințele care se alimentează cu apă din Dunăre și din brațele sale. **Revenire fază normală (revenirea la condiții normale de funcționare).**

Prognoza pentru următoarea perioadă indică creșterea atât a nivelului, cât și a debitului fluviului Dunărea pe sectoarele Dăeni – Măcin – Grindu – Isaccea - braț Chilia – braț Tulcea – braț Sulina – braț Sf. Gheorghe.

În acest sens, conform prevederilor ,,Planului de restricții și folosire a apei în perioadele deficitare pentru BH Dunăre 2021-2025”***,*** **se trece la încetarea aplicării fazei de atenționare/avertizare** la folosințele care se alimentează cu apă din Dunăre pe sectoarele Dăeni – Măcin – Grindu – Isaccea - braț Chilia – braț Tulcea – braț Sulina – braț Sf. Gheorghe, respectiv:

**Apă potabilă:** SA A.C. Dăeni, Comuna Smârdan, SC Aquaserv SA - PL Grindu, SC Aquaserv - PL Isaccea, Primăria Pardina, SC Aquaprest Chilia Veche, S.C. Aquaserv SA Tulcea, SC Aquaserv SA - P.L. Partizani, SC Aquaserv SA - P.L. Maliuc, SC Aquaserv SA - P.L. Gorgova, SC Aquaserv SA - P.L. Crișan, SC Aquaserv SA Crișan - P.L. Mila 23, S.C. Aquaserv SA Tulcea - P.L. Sulina, SC Aquaserv SA - P.L. Mahmudia, SC Uzina de Apă Sf. Gheorghe;

**Industrie:** SC Alum SA Tulcea;

**Irigații:** SC TUMULT GRUP SRL, SC BALTA STAR SRL, A.N.I.F. Tulcea - Am. Ostrov, A.N.I.F. Tulcea - Am. Dăeni – Ostrov - Peceneaga, SC FRAHER DISTRIBUTION SRL, CORCEA LOREDANA I.I., CORCEA VIOLETA I.I., SC RAI VERDE SRL, A.N.I.F. Tulcea - Am. Peceneaga -Turcoaia – Macin, A.N.I.F. Tulcea - Am. 23 August – Măcin, A.N.I.F. Tulcea - Am. 23 August – Isaccea, ANIF Tulcea Sistem Isaccea (SPA Isaccea), SC Anglo Rom Agriculture SRL (irigații Stipoc Chilia Veche), SC Delta Rom Agriculture SRL (irigații Tatanir Chilia Veche), SC PROMEX SRL, SC CONSTANT PROD SRL, SC PISCICOLA TULCEA SRL, SC PROIECT CONSTRUCT SRL, SC KIARA LACI SRL, SC GREEN ORGANIZATION SRL (fost SC Sofimih Fishing SRL - piscicultură), SC NEW ECO STUF SRL, A.N.I.F. - Am. Tulcea – Nufăru, SC AGRO EXPERIMENTARI SRL - P.L. Uzlina, SC AGRO EXIM GRUP SRL, SC MITI GEO SRL, SC AGRO EXPERIMENTARI SRL - P.L. Dunavăț**;**

**Piscicultură:** SC Piscicola Măcin (Am. Turcoaia), SC CDL PRODCOM Isaccea Tl. (Am. Piatra Călcată), SC Gip Est (Am. Chilia 1, F 4), SC Eldorado SRL Galați - Am.Chilia I, SC Selpop Fish (Am. Popina 19,20), SC Piscicola Sofia & Gabriel EU - A.P. Popina, EC 15, SC Gelmin (Am. Popina 1-14), SC Euro Delta Danube - A.P. Maliuc, SC Obretin (Am Obretin 1 ), SC Fish Tour Delta SRL - A.P. Obretin II, SC Mariocons Hunting (Ceamurlia 1), SC Kiara Laci (Ceamurlia 1), SC Pedromar SRL - A.P. Ceamurlia I, SC New Eco Stuf SRL - A.P. Ceamurlia I, SC PASIROM INTERACTIV SRL - A.P. Murighiol 1, SC Agri Delta Serv SRL - A.P. Dunavaț II, SC Advadelt Turism SRL - A.P. Dunavăț I, SC ALBATROS IMPEX SRL (Holbina II -EC3), SC Holbina 3 Bibani (A.P. Holbina), SC Delta Pike & Carp SRL - A.P. Iazurile - Ferma 3, AG MOORKENS PATRIMONIUM SRL - A.P. Dranov – Ghiol.

**Prezenta constituie revenirea la faza normală (revenirea la condiții normale de funcționare).**

**2.** **Situaţia meteorologică în intervalul 03.10.2022, ora 08.00 –04.10.2022, ora 06.00**

**În ţară** procesul de răcire a vremii a continuat, însă valorile termice s-au menținut apropiate de normalul perioadei în sudul și sud-estul teritoriului și mai scăzute în rest. Cerul a fost variabil, cu înnorări temporar accentuate după-amiaza și la începutul nopții, când local au fost fenomene specifice instabilității atmosferice. În Maramureș, Transilvania, Moldova, local în Muntenia și pe arii restrânse în Banat, Crișana, Oltenia și Dobrogea au fost averse, descărcări electrice și izolat grindină (consemnată la munte, precum și în județele Suceava, Iași, Bacău și Sibiu). La altitudini de peste 1700 m au fost precipitații și sub formă de lapoviță, ninsoare și măzăriche, iar la peste 2000 m s-a depus strat de zăpadă, ce măsura aseară la ora 21 peplatformele stațiilor meteorologicepână la 12 cm în Munții Făgăraș. Cantitățile de precipitații au depășit pe alocuri 15 l/mp în zona montană și în Transilvania. Local și temporar vântul a avut intensificări în zona montană, unde pe creste s-au depășit 75...90 km/h, iar cu precădere pe parcursul zilei în zonele joase s-au înregistrat rafale în general de 45...60 km/h, care au fost de scurtă durată și asociate ploilor. Temperaturile maxime s-au încadrat între 12 grade la Întorsura Buzăului și 23 de grade la Titu, iar la ora 6 se înregistrau valori termice cuprinse între 4 grade la Câmpulung și 13 grade la Gura Portiței. În primele ore din interval, în regiunile vestice s-a semnalat ceață.

**Observaţie:** în intervalul de diagnoză au fost în vigoare 11 mesaje de atenționare meteorologică cod galben, emise după cum urmează: câte 2 de către CNPM București (1 pentru Muntenia și 1 pentru SRPV Cluj), SRPV Craiova, SRPV Constanța, respectiv SRPV Bacău și câte 1 de către SRPV Sibiu, SRPV Cluj, respectiv SRPV Timișoara.

**La Bucureşti** vremea s-a răcit și a devenit normală termic pentru această dată. Cerul a fost variabil pe parcursul zilei, cu înnorări temporar accentuate după-amiaza, când au fost ploi slabe de scurtă durată și descărcări electrice, apoi s-a degajat. Vântul a suflat slab și moderat, cu intensificări asociate averselor în jurul a 45 km/h. Temperatura maximă a fost de 21 de grade la Afumați și 22 de grade la Filaret și Băneasa, iar la ora 6 se înregistrau 5 grade la Băneasa, 8 grade la Afumați și Filaret.

**3. Prognoza meteorologică în intervalul 04.10.2022, ora 08.00–05.10.2022, ora 8.00**

**În ţară** vremea va fi mai rece decât în mod caracteristic perioadei în cea mai mare parte a teritoriului. Cerul va fi variabil, cu înnorări pe parcursul zilei, când temporar va ploua slab, local în zonele montane şi submontane, precum și în vest, nord-vest, centru şi izolat în restul teritoriului. La altitudini de peste 1700 m vor fi şi ninsori sau lapoviţă. Vântul va sufla

slab și moderat, cu intensificări în prima parte a intervalului la munte, unde pe creste se vor depăși 60...70 km/h, iar la intensități mai mici, în general de 45...50 km/h, pe alocuri și în celelalte zone. Temperaturile maxime se vor încadra între 12 și 21 de grade, iar cele minime vor fi cuprinse între 1 și 12 grade. Pe arii restrânse în regiunile intracarpatice și izolat în rest se va forma ceaţă, îndeosebi în a doua parte a nopții.

**La Bucureşti** vremea va fi apropiată de normalul termic al perioadei. Cerul va fi temporar noros pe parcursul zilei, când probabilitatea de ploaie va fi redusă, apoi se va degaja. Vântul va sufla slab până la moderat. Temperatura maximă se va situa în jurul valorii de 20 de grade, iar cea minimă va fi de 6...9 grade. În a doua parte a nopţii vor fi condiţii de ceaţă.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează că în data de 27.09.2022, la ora 13:25, s-a produs o poluare a aerului cu 200 mc de gaze în urma coroziunii colectorului de distribuție gaze Foeni-Partoș aparținând Expert Petroleum. Izolarea tronsonului avariat a fost efectuată la ora 13:55, iar repararea acestuia prin montare de șarnieră a fost finalizată în data de 29.09.2022, la ora 14:00.

**Agenţia Naţională pentru Protecţia Mediului** informează că din rezultatele analizelor efectuate în intervalul 30.09-02.10.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în data de 01.10.2022 la staţia DJ-3** (municipiul Craiova).

1. **În domeniul solului şi vegetaţiei**

**Garda Forestieră Focșani** informează că în data de 30.09.2022, în jurul orei 17:30, s-a produs un incendiu în zona localității Balabancea, pe raza Ocolului Silvic Cerna, jud. Tulcea. Acesta a afectat o suprafață de 3 ha vegetație și a fost stins în aceeași zi, în jurul orei 19:00, de către personalul silvic, pompierii civili și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Măsuri și intervenții Lac Tăul Mare (aflat în administrarea UAT Roșia Montană) și curs de apă pârâu Roșia Montană (afluent de dreapta al râului Abrud), jud. Alba, din data de 03.10.2022:**

Personal de la A.B.A. Mureș (director adjunct, director investiții și exploatare, personal de specialitate în materie de apărare, 2 hidrologi și 1 șofer), împreună cu directorul, șeful de formație Câmpeni, 3 agenți hidrotehnici și 3 topografi de la S.G.A. Alba au monitorizat și măsurat nivelul apei din lacul de acumulare Tăul Mare, au monitorizat cursul de apă în aval de baraj, au efectuat măsurători topo atât la corpul barajului, cât și la lacul de acumulare, s-au mai efectuat măsurători privind rezistivitatea corpului barajului, consistența barajului, s-a verificat cu un sonar adâncimea apei din lac și au rezultat cote de 7,8 m în zona turnului de manevră, 5-6 m adâncime între turn și baraj, iar în zona unde se evacuează cu motopompele, 2,4 m. În urma acestor măsurători s-a tras concluzia ca din cei 18 m înălțime din zona turnului de manevră cca 6 m sunt colmatați.

La ora 19:00 cota în lac era în scădere cu 97 cm fata de cea înregistrată la începutul evacuării apei cu motopompe. La prima monitorizare a nivelului apei în lac acesta era la 27 cm sub cota NNR; în 03.10.2022, orele 20:30, nivelul apei în lac era la 127 cm sub cota NNR.

În cursul zilei de 04.10.2022 se vor face măsurători batrimetrice pe cuveta lacului pentru a stabili cu certitudine gradul de colmatare și reactualizarea curbelor volumetrice.

Direcția Comunicare